Der var ingen istølt på isen i Frederikshavn i 2018, men i år vender de islandske heste tilbage på isen.

De islandske heste kunne lørdag efter et års pause igen indtage isen i Isarenaen i Frederikshavn. Det skete da ryttere fra mange forskellige lande deltog i Istølt Wintergames. Stævnet blev ikke afholdt i 2018, men er vendt tilbage i år. Og det er med ryttere fra allerøverste hylde. - Det er jo absolut toppen af ryttere, som vi ser mange af i dag. Vi har formået at bygge et arrangement op, der både er tillid til fra publikum og fra de deltagere, vi gerne vil præsentere – nemlig de dygtige – og det er ikke noget, der bare lige sker af sig selv, fortæller Jan Michael Madsen, der er arrangør af Istølt Frederikshavn. Udover de udenlandske topryttere er der også lokale deltagere på isen. Blandt dem er 18-årige Liva Kjær Madsen fra Jerup. - Det er utroligt specielt, så man kan ikke andet end at tilmelde sig og tænke, det her, det skal man prøve, fortæller Liva Kjær Madsen. Hun er vant til at ridde foran publikum, men de 1.400 tilskuere gør det hele særligt specielt. Og så bliver der holdt ekstra godt øje med de udenlandske topryttere. - Det er lidt vildt, at man ligger i samme felt som dem. Men det giver også et gåpåmod, og det er super fedt at være en del af. Der er mange respekterede ryttere her, så at man kan sige, ”at jeg har reddet mod ham”, det er rimelig fedt, fortæller Liva Kjær Madsen.